CELEX: 32018D0136
Language: hu
Date: 2018-01-25 00:00:00
Title: A Bizottság (EU) 2018/136 végrehajtási határozata (2018. január 25.) a ragadós száj- és körömfájással foglalkozó uniós referencialaboratórium kijelöléséről és a 92/119/EGK tanácsi irányelv II. mellékletének a sertések hólyagos betegségével foglalkozó uniós referencialaboratórium tekintetében történő módosításáról (az értesítés a C(2018) 299. számú dokumentummal történt) (EGT-vonatkozású szöveg. )

27.1.2018   
            
            
               HU
            
            
               Az Európai Unió Hivatalos Lapja
            
            
               L 24/3
            
         A BIZOTTSÁG (EU) 2018/136 VÉGREHAJTÁSI HATÁROZATA
   (2018. január 25.)
   a ragadós száj- és körömfájással foglalkozó uniós referencialaboratórium kijelöléséről és a 92/119/EGK tanácsi irányelv II. mellékletének a sertések hólyagos betegségével foglalkozó uniós referencialaboratórium tekintetében történő módosításáról
   
      
         (az értesítés a C(2018) 299. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről szóló, 1992. december 17-i 92/119/EGK tanácsi irányelvre (1) és különösen annak 24. cikke (2) bekezdésére,
   tekintettel a ragadós száj- és körömfájás elleni védekezésre irányuló közösségi intézkedésekről, valamint a 85/511/EGK irányelv és a 89/531/EGK és a 91/665/EGK határozat hatályon kívül helyezéséről és a 92/46/EGK irányelv módosításáról szóló, 2003. szeptember 29-i 2003/85/EK tanácsi irányelvre (2) és különösen annak 69. cikke (1) bekezdésére,
   mivel:
   
               (1)
            
            
               A 92/119/EGK irányelv meghatározza többek között a sertések hólyagos betegségének kitörése esetén alkalmazandó általános uniós ellenőrző intézkedéseket. A 92/119/EGK irányelv II. mellékletének 6. pontjában szerepel a sertések hólyagos betegségével foglalkozó uniós referencialaboratórium, amelyet a szóban forgó irányelv III. mellékletében meghatározott feladatok és kötelezettségek ellátására jelöltek ki.
            
         
               (2)
            
            
               A 2003/85/EK irányelv meghatározza többek között a ragadós száj- és körömfájás kitörése esetén alkalmazandó minimális védelmi intézkedéseket. A 2003/85/EK irányelv többek között előírja, hogy ki kell jelölni egy ragadós száj- és körömfájással foglalkozó uniós referencialaboratóriumot a szóban forgó irányelv XVI. mellékletében megállapított feladatok és kötelezettségek elvégzésére. Ezt követően a 2012/767/EU bizottsági végrehajtási határozat (3) kijelölte a ragadós száj- és körömfájással foglalkozó uniós referencialaboratóriumot.
            
         
               (3)
            
            
               Az Egyesült Királyságnak az Európai Unióról szóló szerződés 50. cikke alapján tett bejelentése következményeként a 92/119/EGK irányelv II. mellékletében a sertések hólyagos betegségével foglalkozó uniós referencialaboratóriumként megnevezett, majd ezt követően a 2012/767/EU végrehajtási határozattal a ragadós száj- és körömfájással foglalkozó uniós referencialaboratóriumként kijelölt laboratórium ezentúl nem töltheti be a két említett betegség vizsgálatával foglalkozó uniós referencialaboratórium szerepét.
            
         
               (4)
            
            
               A Bizottság a tagállamokkal szoros együttműködésben nyilvános felhívást tett közzé a ragadós száj- és körömfájással foglalkozó európai uniós referencialaboratórium kiválasztása és kijelölése céljából, figyelembe véve a laboratórium műszaki és tudományos felkészültségének és a laboratóriumi munkatársak szakértelmének feltételét.
            
         
               (5)
            
            
               A kiválasztási eljárás győztese az ANSES & CODA-CERVA konzorcium lett, amelynek tagjai: a francia Nemzeti Élelmiszer-, Környezet- és Munkabiztonsági Ügynökség (ANSES) állategészségügyi laboratóriuma, Maisons-Alfort, Franciaország, valamint az Állatgyógyászati és Agrokémiai Kutatóközpont (CODA-CERVA), Uccle, Belgium.
            
         
               (6)
            
            
               Elkerülendő a ragadós száj- és körömfájással foglalkozó uniós referencialaboratórium tevékenységeinek bárminemű megszakítását, valamint annak érdekében, hogy az újonnan kijelölt uniós referencialaboratórium számára elegendő idő álljon rendelkezésre a teljes működőképesség elérésére, indokolt úgy rendelkezni, hogy az e határozatban előírt intézkedések 2019. január 1-jétől legyenek alkalmazandók.
            
         
               (7)
            
            
               A sertések hólyagos betegségéről és a hólyagos szájgyulladásról kiadott tudományos szakvéleményében (4) az Európai Élelmiszerbiztonsági Hatóság megállapította, hogy a sertések hólyagos betegsége már nem rejti magában járvány kitörésének lehetőségét és laboratóriumi vizsgálatokkal gyorsan diagnosztizálható. Ehhez járul, hogy a sertések hólyagos betegségéhez kapcsolódó járványügyi helyzet az Európai Unióban jelentősen javult, és legutóbbi előfordulását csak laboratóriumi vizsgálattal fedezték fel, azon belül is olyan mintáknál, amelyek egy tagállam kis területi egységéből származtak. A sertések hólyagos betegségét az Állategészségügyi Világszervezet (OIE) 2014 óta nem sorolja a bejelentési kötelezettség alá tartozó betegségek közé (5).
            
         
               (8)
            
            
               Ugyan az (EU) 2016/429 európai parlamenti és tanácsi rendelet (6) 270. cikke értelmében a 92/119/EGK és a 2003/85/EK irányelvek 2021. április 21-én hatályukat vesztik, a ragadós száj- és körömfájás az említett rendelet 5. cikkének (1) bekezdésében van felsorolva, míg a sertések hólyagos betegsége annak II. mellékletében. Az említett rendelet 275. cikke úgy rendelkezik, hogy a Bizottság legkésőbb 2019. április 20-ig felülvizsgálja a betegségek II. mellékletben foglalt jegyzékét. A fent említett tudományos és technikai okokból kifolyólag a sertések hólyagos betegségére nem állnak fenn az (EU) 2016/429 rendelet 5. cikkének (3) bekezdésében említett jegyzékbefoglalási kötelezettség kritériumai.
            
         
               (9)
            
            
               Ezenfelül a ragadós száj- és körömfájással foglalkozó uniós referencialaboratóriumnak a 2003/85/EK irányelv XVI. mellékletében meghatározott feladatai és kötelezettségei a sertések hólyagos betegségére és egyéb hólyagos betegségekre is kiterjednek, különösen ami a nemzeti referencialaboratóriumoknak és az uniós referencialaboratóriumnak a ragadós száj- és körömfájás differenciáldiagnózisának elvégzésére vonatkozó kapacitását illeti. Mindezen együttes okokból kifolyólag el lehet tekinteni egy, a sertések hólyagos betegségével foglalkozó európai uniós referencialaboratórium kijelölésétől.
            
         
               (10)
            
            
               A 92/119/EGK irányelv II. mellékletében meghatározott laboratóriumra történő hivatkozást el kell hagyni. A 92/119/EGK irányelv II. mellékletét ezért ennek megfelelően módosítani kell.
            
         
               (11)
            
            
               Az egyértelműség érdekében a 2012/767/EU végrehajtási határozatot 2019. január 1-jével, a ragadós száj- és körömfájással foglalkozó, újonnan kijelölt uniós referencialaboratórium feladatai és kötelezettségei életbe lépésének napjával hatályon kívül kell helyezni.
            
         
               (12)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   Az ANSES & CODA-CERVA konzorciumot, amelynek tagjai a francia Nemzeti Élelmiszer-, Környezet- és Munkabiztonsági Ügynökség (ANSES) állategészségügyi laboratóriuma, Maisons-Alfort, Franciaország, valamint az Állatgyógyászati és Agrokémiai Kutatóközpont (CODA-CERVA), Uccle, Belgium, a Bizottság a ragadós száj- és körömfájással foglalkozó uniós referencialaboratóriumának nevezi ki, határozatlan időre.
   2. cikk
   A 92/119/EGK irányelv II. mellékletének 6. pontját el kell hagyni.
   3. cikk
   A 2012/767/EU végrehajtási határozat 2019. január 1-jén hatályát veszti.
   A hatályon kívül helyezett végrehajtási határozatokra történő hivatkozásokat az e határozatra történő hivatkozásokként kell értelmezni.
   4. cikk
   Ezt a határozatot 2019. január 1-jétől kell alkalmazni.
   5. cikk
   Ennek a határozatnak a tagállamok a címzettjei.
   
      Kelt Brüsszelben, 2018. január 25-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 62., 1993.3.15., 69. o.
   
   
      (2)  HL L 306., 2003.11.22., 1. o.
   
   
      (3)  A Bizottság 2012/767/EU végrehajtási határozata (2012. december 7.) a ragadós száj- és körömfájással foglalkozó uniós referencialaboratórium kijelöléséről és a 2006/393/EK határozat hatályon kívül helyezéséről (HL L 337., 2012.12.11., 54. o.).
   
      (4)  EFSA Panel on Animal Health and Welfare (AHAW, az EFSA állategészségügyi és állatjóléti tudományos testülete); Scientific Opinion on Swine Vesicular Disease and Vesicular Stomatitis (Tudományos szakvélemény a sertések hólyagos betegségéről és a hólyagos szájgyulladásról). EFSA Journal 2012;10(4):2631. [97. o.] doi:10.2903/j.efsa.2012.2631.
   
      (5)  31. sz. határozat az OIE Szárazföldi Állatok Egészségügyi Kódexének módosításairól, elfogadva az Állategészségügyi Világszervezet (OIE) 82. közgyűlésén, 2014. május 25–30., Párizs, Franciaország.
   
      (6)  Az Európai Parlament és a Tanács (EU) 2016/429 rendelete (2016. március 9.) a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről („Állategészségügyi rendelet”) ( HL L 84., 2016.3.31., 1. o.).